CELEX: 32013R0479
Language: bg
Date: 2013-05-13 00:00:00
Title: Регламент (ЕС) № 479/2013 на Съвета от 13 май 2013 година за освобождаване от изискването за подаване на обобщени декларации за въвеждане и за напускане за съюзни стоки, придвижвани през коридора Neum

25.5.2013   
            
            
               BG
            
            
               Официален вестник на Европейския съюз
            
            
               L 139/1
            
         РЕГЛАМЕНТ (ЕС) № 479/2013 НА СЪВЕТА
   от 13 май 2013 година
   за освобождаване от изискването за подаване на обобщени декларации за въвеждане и за напускане за съюзни стоки, придвижвани през коридора Neum
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Договора за присъединяване на Хърватия, и по-специално член 3, параграф 4 от него,
   Като взе предвид Акта относно условията за присъединяване на Хърватия, и по-специално член 43 от него,
   като взе предвид предложението на Европейската комисия,
   като има предвид, че:
   
               (1)
            
            
               На 9 декември 2011 г. държавите — членки на Европейския съюз, и Хърватия подписаха Договор за присъединяването на Хърватия към Европейския съюз (наричан по-долу „Договорът за присъединяване“). По силата на член 3, параграф 3 от Договора за присъединяване, същият акт влиза в сила на 1 юли 2013 г., при условие че всички ратификационни инструменти са депозирани преди посочената дата.
            
         
               (2)
            
            
               В съответствие с член 2 от Акта относно условията за присъединяване на Хърватия и промените в Договора за Европейския съюз, Договора за функционирането на Европейския съюз и Договора за създаване на Европейската общност за атомна енергия (наричан по-долу „Актът относно условията за присъединяване“), от датата на присъединяване, разпоредбите на учредителните договори и актовете, приети от институциите преди присъединяването, са обвързващи за Хърватия при условията, предвидени в посочените договори и в Акта относно условията за присъединяване.
            
         
               (3)
            
            
               Територията на Neum (наричан по-долу „коридорът Neum“) е мястото, на което територията на Босна и Херцеговина достига крайбрежието на Адриатическо море, като разделя района на Дубровник от останалата част от територията на Хърватия. Туризмът е от съществено значение за местната икономика, която се основава предимно на дейността на малки и средни предприятия, зависещи от доставките на стоки, които идват от останалата част от територия на Хърватия. Стойността на тези доставки обикновено не надвишава 10 000 EUR на пратка, а 89 % от тези стоки имат статут на стоки, допуснати за свободно обращение на територията на Хърватия.
            
         
               (4)
            
            
               Съгласно член 43 от Акта относно условията за присъединяване Съветът, с квалифицирано мнозинство, по предложение на Комисията, определя условията, при които изискването за подаване на обобщена декларация за въвеждане или за напускане може да бъде отменено за съюзни стоки, придвижвани през коридора Neum.
            
         
               (5)
            
            
               Съгласно членове 36а, 36б, 182a и 182б от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (1) („Митническият кодекс на Общността“) стоките, въведени на митническата територия на Съюза или напускащи тази територия, трябва да бъдат обхванати от обобщена декларация, подадена предварително по електронен път и съдържаща необходимите данни за извършване на анализ на риска.
            
         
               (6)
            
            
               Предвид специфичните характеристики на местната икономика е целесъобразно да се предвиди освобождаване от задължението за подаване на обобщени декларации за въвеждане и за напускане за съюзни стоки, придвижвани през коридора Neum.
            
         
               (7)
            
            
               Митническите органи следва да извършват анализ на риска и митнически проверки за сигурност въз основа на данните, налични във фактурата и в транспортните документи, придружаващи стоките.
            
         
               (8)
            
            
               Настоящите разпоредби са дерогация от въведения съгласно Митническия кодекс на Общността принцип за подаване на данни за безопасност и сигурност по електронен път преди заминаване и пристигане на стоките. За да се осигури ефективен и ефикасен анализ на риска и контрол за целите на безопасността и сигурността, Хърватия следва да гарантира, че граничните контролно-пропускателни пунктове на коридора Neum разполагат с необходимите човешки ресурси, оборудване и контрол.
            
         
               (9)
            
            
               Ако се установи, че дадена пратка не отговаря на изискванията на настоящия регламент, следва да не бъде допуснато повторното ѝ въвеждане на територията на Хърватия, освен ако е извършена оценка на свързания с нея риск и са предприети ефективни и целенасочени мерки, основавани на анализ на риска.
            
         
               (10)
            
            
               В допълнение към обмена на информация за целите на безопасността и сигурността, както е предвидено в член 4ж, параграф 2 от Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (2), Хърватия следва да информира редовно Комисията в съответствие с процедурите по общата рамка за управление на риска за откритите нередности и, когато е приложимо, за впоследствие предприетите мерки по отношение на придвижването на стоки през коридора Neum.
            
         
               (11)
            
            
               Най-късно две години след датата на присъединяване на Хърватия Комисията следва да извърши оценка, за да провери дали настоящият регламент се прилага правилно,
            
         ПРИЕ НАСТОЯЩИЯ РЕГЛАМЕНТ:
   Член 1
   Предмет и обхват
   С настоящия регламент се установяват правилата, съгласно които:
   
               а)
            
            
               се извършва освобождаване от изискването за подаване на обобщена декларация за напускане за съюзни стоки, напускащи територията на Хърватия, за да бъдат придвижени през коридора Neum;
            
         
               б)
            
            
               се извършва освобождаване от изискването за подаване на обобщена декларация за въвеждане за съюзни стоки, които се въвеждат повторно на територията на Хърватия, след като са придвижени през коридора Neum.
            
         Член 2
   Определения
   За целите на настоящия регламент се прилагат следните определения:
   
               1)
            
            
               „съюзни стоки“ означава стоки съгласно определението в член 4, точка 7 от Митническия кодекс на Общността;
            
         
               2)
            
            
               „район на Дубровник“ означава Дубровник и обграждащият го район на територията на Хърватия, който е разделен посредством коридора Neum от континенталната територия на Хърватия;
            
         
               3)
            
            
               „континентална територията на Хърватия“ означава територията на Хърватия, с изключение на района на Дубровник;
            
         
               4)
            
            
               „коридор Neum“ означава районът, който е част от територията на Босна и Херцеговина, който разделя района на Дубровник от континенталната територия на Хърватия;
            
         
               5)
            
            
               „митнически органи“ означава митническите органи на Хърватия на граничните контролно-пропускателни пунктове на напускане и повторно въвеждане, разположени на коридора Neum;
            
         
               6)
            
            
               „напускане“ означава напускането на стоки през коридора Neum както от района на Дубровник към континенталната част от територията на Хърватия, така и от континенталната част от територията на Хърватия към района на Дубровник;
            
         
               7)
            
            
               „повторно въвеждане“ означава въвеждането на стоки през коридора Neum в района на Дубровник от континенталната част от територията на Хърватия или в континенталната част от територията на Хърватия от района на Дубровник.
            
         Член 3
   Освобождаване от изискването за подаване на обобщена декларация за въвеждане или за напускане
   1.   Не се изисква обобщена декларация за напускане при напускането на съюзни стоки.
   2.   Не се изисква обобщена декларация за въвеждане при повторното въвеждане на съюзни стоки.
   Член 4
   Условия за прилагане на освобождаването
   Член 3 се прилага, ако са изпълнени следните условия:
   
               а)
            
            
               общата стойност на всяка пратка от съюзни стоки, придвижвана през коридора Neum, не надвишава 10 000 EUR или тяхната равностойност в местна валута;
            
         
               б)
            
            
               стоките, посочени в буква а) от настоящия член, са придружени от фактури или транспортни документи, които:
               
                           i)
                        
                        
                           съдържат най-малко данните, посочени в член 317, параграф 2, първа алинея от Регламент (ЕИО) № 2454/93, както и общата стойност на стоките;
                        
                     
                           ii)
                        
                        
                           са заверени с официално обозначение, поставено от митническите органи при напускане;
                        
                     
                           iii)
                        
                        
                           са представени за проверка на митническите органи при повторното въвеждане.
                        
                     
         Член 5
   Митнически контрол
   1.   Анализът на риска във връзка с митническия контрол, прилаган по отношение на съюзни стоки, придвижвани през коридора Neum, може да бъде извършен от митническите органи чрез средства, различни от автоматизирани техники за обработка на данни.
   2.   Хърватия гарантира, че граничните контролно-пропускателни пунктове, през които се осъществява напускането и повторното въвеждане на нейна територия на стоки, придвижвани през коридора Neum, разполагат с всички необходими ресурси, оборудване и съоръжения за контрол и разполагат с необходимия капацитет за осигуряване на прилагането на настоящия регламент.
   3.   При напускане на стоките митническите органи:
   
               а)
            
            
               определят срок, в рамките на който трябва да приключи придвижването на съюзните стоки през коридора Neum;
            
         
               б)
            
            
               заедно с този срок посочват датата на заверяване на фактурата или на транспортния документ, както е посочено в член 4, буква б), подточка ii);
            
         
               в)
            
            
               ако преценят, че е необходимо, пломбират отделението, съдържащо стоките, или всяка отделна опаковка от стоки, които ще бъдат придвижвани през коридора Neum.
            
         4.   При повторно въвеждане на стоки митническите органи:
   
               а)
            
            
               извършат анализ на риска предимно за целите на сигурността и безопасността;
            
         
               б)
            
            
               проверяват фактурите или транспортните документи, придружаващи стоките;
            
         
               в)
            
            
               проверяват дали е спазен срокът, посочен в параграф 3, буква а) от настоящия член;
            
         
               г)
            
            
               проверяват целостта на пломбите, поставени в съответствие с параграф 3, буква в) от настоящия член;
            
         
               д)
            
            
               когато е целесъобразно, извършват физическа проверка на стоките;
            
         
               е)
            
            
               отстраняват пломбите, когато е целесъобразно.
            
         5.   В случай че митническите органи установят неспазване на условията, посочени в член 4, те разрешават повторното въвеждане на такава пратка, ако:
   
               а)
            
            
               е извършен ефективен анализ на риска;
            
         
               б)
            
            
               въз основа на анализа, посочен в буква а), митническите органи са предприели ефективни мерки, конкретно насочени към предотвратяване на рисковете, свързани с безопасността и сигурността.
            
         Член 6
   Информация
   По всяко време, но не по-късно от 1 март 2014 г., Хърватия информира Комисията за всички открити нередности във връзка с прилагането на настоящия регламент, както и за всички конкретни мерки, които е предприела за отстраняване на тези нередности.
   Член 7
   Доклад
   Най-късно две години след датата на присъединяване на Хърватия Комисията представя на Съвета доклад, съдържащ оценка на прилагането на настоящия регламент.
   Член 8
   Влизане в сила
   Настоящият регламент влиза в сила при условие и на датата на влизане в сила на Договора за присъединяване.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 май 2013 година.
      
         
            За Съвета
         
         
            Председател
         
         S. COVENEY
      
   
   
      (1)  ОВ L 302, 19.10.1992 г., стр. 1.
   
      (2)  ОВ L 253, 11.10.1993 г., стр. 1.